SUN ทะยานต่อเนื่อง! บวกอีก 8% นิวไฮรอบ 2 ปี ลุ้นกำไรไตรมาส 3 เด่นสุดของปี
SUN ทะยานต่อเนื่อง! บวกอีก 8% นิวไฮรอบ 2 ปี ลุ้นกำไรไตรมาส 3 เด่นสุดของปี
SUN ทะยานต่อเนื่อง! บวกอีก 8% นิวไฮรอบ 2 ปี ลุ้นกำไรไตรมาส 3 เด่นสุดของปี
21 ต.ค. 2563

ผู้สื่อข่าวรายงานว่า บริษัท ซันสวีท จำกัด (มหาชน)  หรือ SUN ณ เวลา 15.10 น. อยู่ที่ระดับ 3.56 บาท บวก 0.28 บาท หรือ 8.54% ด้วยมูลค่าซื้อขาย 36.21 ล้านบาท ราคาหุ้นนิวไฮในรอบ 2 ปี โดยนับตั้งแต่หุ้นยืนที่ระดับ 3.56 บาท เมื่อวันที่ 2ต.ค.61

โดยก่อนหน้านี้นายองอาจ กิตติคุณชัย ประธานกรรมการบริหาร และประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า แนวโน้มผลการดำเนินงานในช่วงครึ่งปีหลังของปี 2563 น่าจะเติบโตกว่าช่วงครึ่งปีแรก โดยเฉพาะในช่วงไตรมาส 3/2563 จะเป็นไตรมาสที่ดีสุดของปี เนื่องจากปัจจุบันมีคำสั่งซื้อ (ออเดอร์) ล่วงหน้าในมือแล้วเกือบ 2,000 ตู้คอนเทนเนอร์ มูลค่ากว่า 20 ล้านเหรียญสหรัฐ ซึ่งจะทยอยส่งมอบในช่วง 3-4 เดือนจากนี้
ขณะที่บริษัทได้ทำประกันความเสี่ยงของค่าเงินไว้ที่ประมาณ 50-70% ของยอดขายแต่ละออเดอร์ เพื่อลดความเสี่ยงที่จะเกิดขึ้น นอกจากนี้ ยังมีการขายภายในประเทศอีกประมาณ 40,000-50,000 ชิ้นต่อวัน ที่จะเข้ามาหนุนผลการดำเนินงานในช่วงครึ่งปีหลัง
ขณะที่บริษัทยังคงเป้าหมายรายได้รวมในปี 2563 จะเติบโตประมาณ 10-15% จากปีก่อนที่มีรายได้รวม 1,939.70 ล้านบาท จากการได้รับอานิสงส์จากการแพร่ระบาดของไวรัสโควิด-19 (COVID-19) ส่งผลให้ประชาชนมีความตื่นตัวในเรื่องของการกักตุนสินค้าบริโภคมากขึ้น โดยเฉพาะในแถบยุโรปและตะวันออกกลาง ซึ่งมองว่าเป็นโอกาสในการสร้างยอดขายในอนาคต
นอกจากนี้ ปัจจุบันอยู่ระหว่างการออกแบบโรงงานย่อยขนาดเล็ก พื้นที่ประมาณ 1,000 ตารางเมตร เบื้องต้นคาดใช้งบลงทุนประมาณ 15-20 ล้านบาท เพื่อใช้ผลิตสินค้าในกลุ่มพร้อมรับประทาน (Ready to eat) ซึ่งปัจจุบันบริษัทมีสินค้าในกลุ่มดังกล่าวแล้วประมาณ 4-5 รายการ มีกำลังการผลิตที่ประมาณ 50,000 ชิ้นต่อวัน และคาดในปี 2563 จะมีสัดส่วนรายได้จากสินค้าในกลุ่มพร้อมรับประทานประมาณ 10% อีกทั้ง ยังได้ตั้งเป้าหมายภายในปี 2564 จะเพิ่มกำลังการผลิตเป็น 70,000-100,000 ชิ้นต่อวัน และคาดรายได้จะอยู่ที่ประมาณ 200-300 ล้านบาทต่อปี